Natten til fredag lykkedes det en 30-årig mand fra Fjerritslev at blive anholdt hele to gange på bare en time. Første gang var omkring klokken 03:00. Her fik Nordjyllands Politi en anmeldelse om, at der kørte en fuld bilist rundt på Himmerlandsgade i Aars. Anmelderen fik stoppet bilisten, så politiets opgave var blot at køre ham til Hobro Sygehus for at tage blodprøver. - Efter han havde fået taget blodprøve, blev han løsladt igen, men foran sygehuset blev han fuldstændig vild og råbte og skreg efter folk, siger vagtchef ved Nordjyllands Politi, Karsten Højrup. Det betød, at politiet måtte anholde den 30-årige mand igen. Den anholdte sidder nu i detentionen på politistationen i Aalborg.

Opsummering:
En 30-årig nordjyde blev først anholdt for spirituskørsel og efterfølgende for at skabe sig foran Hobro Sygehus.